**NERINGOS SAVIVALDYBĖS ADMINISTRACIJOS ŠVIETIMO SKYRIAUS**

**2021 METŲ VEIKLOS PLANO ATASKAITA**

Švietimo skyrius yra Neringos savivaldybės (toliau – Savivaldybė) administracijos padalinys, atliekantis viešojo ir vidaus administravimo funkcijas. 2021 metais Švietimo ( iki 2021 m. rugsėjo 1 d. skyriaus pavadinimas buvo Švietimo ir sporto skyrius) skyriuje (toliau – skyrius) dirbo 4 valstybės tarnautojai: švietimo skyriaus vedėjas ir trys vyriausieji specialistai (švietimo, sporto ir valstybinės kalbos tvarkytojas). Valstybės tarnautojai vykdė jiems pareigybės aprašymais ir skyriaus nuostatais pavestas funkcijas ir pareigas.

Skyriaus paskirtis – dalyvauti formuojant savivaldybės švietimo ir sporto politiką, teisės aktų nustatyta tvarka vykdyti švietimo, sporto viešąjį administravimą savivaldybės švietimo įstaigose, prižiūrėti kitų savivaldybės įstaigų, kuriose organizuojamas vaikų ir suaugusiųjų neformalusis švietimas, vaikų užimtumas, šios srities veiklą bei atlikti valstybinę (valstybės perduotą savivaldybei) funkciją – valstybinės kalbos vartojimo ir taisyklingumo kontrolę.

Skyriaus veiklą, įgyvendinant valstybės švietimo ir sporto politiką, koordinuoja Švietimo, mokslo ir sporto ministerija, įgyvendinant valstybinės kalbos vartojimo ir taisyklingumo kontrolės funkciją – Valstybinė kalbos inspekcija prie Kultūros ministerijos.

# *Svarbiausi skyriaus uždaviniai:*

* + įgyvendinti Lietuvos Respublikos įstatymus, Lietuvos Respublikos Vyriausybės nutarimus, Švietimo, mokslo ir sporto ministro, Kūno kultūros ir sporto departamento generalinio direktoriaus, Valstybinės kalbos komisijos viršininko įsakymus, Valstybinės lietuvių kalbos komisijos nutarimus, Tarybos sprendimus, mero potvarkius, Administracijos direktoriaus įsakymus ir kitus teisės aktus, reglamentuojančius valstybinę švietimo, sporto bei valstybinės kalbos vartojimo politiką;
	+ savivaldybės lygmenyje organizuoti, prižiūrėti ir tobulinti Tarybai pavaldžių įstaigų vykdomą ikimokyklinį ir priešmokyklinį vaikų ugdymą, vaikų, jaunimo ir suaugusiųjų pradinį, pagrindinį ir vidurinį ugdymą, vaikų ir suaugusiųjų neformalųjį švietimą, vaikų užimtumą, švietimo bei sporto paslaugas teikiančių savivaldybės įstaigų veiklą; įgyvendinant bendruosius šalies ir savivaldybės politikos nuostatus, numatyti šių sričių strategiją;
	+ kontroliuoti Neringos savivaldybės teritorijoje valstybinės kalbos vartojimą ir taisyklingumą, konsultuoti asmenis valstybinės kalbos vartojimo ir taisyklingumo klausimais, vykdyti valstybinės kalbos vartojimo ir taisyklingumo informacinę ir šviečiamąją veiklą;
	+ dalyvauti rengiant ir įgyvendinant trumpalaikes ir ilgalaikes programas, realizuojančias savivaldybės strateginės plėtros plane įtvirtintas nuostatas, teikti ataskaitas apie minėtų programų įgyvendinimą;
* informuoti visuomenę ir valstybės institucijas apie švietimo, sporto ir valstybinės kalbos vartojimo būklę savivaldybėje.

Įgyvendinant užsibrėžtus strateginius ***švietimo*** tikslus, buvo siekiama veiksmingai ir kokybiškai organizuoti švietimo procesą, burti bendruomenę reikšmingiems pokyčiams mieste bei užtikrinti neformalųjį mokinių švietimą ir ikimokyklinio ugdymo prieinamumą savivaldybėje.

***Siekiant užtikrinti teisės aktus atitinkančią švietimo įstaigų veiklą*** ***organizuotas Švietimo įstaigų strateginių planų, metinių veiklos planų, ugdymo planų rengimas, atliktos jų analizės bei vertinimas.*** Išanalizuoti, įvertinti, koreguoti ir suderinti visų švietimo įstaigų strateginiai 2021–2023 metų veiklos planai (AD 2021-01-15 įsakymai Nr. V13-16, V13-17, V13-18, V13-19) ir metiniai planai, išanalizuoti, koreguoti ir suderinti 3 švietimo įstaigų UP (AD 2021-07-16 įsak. Nr. V13-392, 2021-09-08 įsak Nr. V13-511 ir V13-512). Papildomai dėl Covid19 pandemijos rengti teisės aktai dėl ugdymo organizavimo pandemijos sąlygomis (AD 2021-05-24 įsak. Nr. V13-238, V13-245). Papildomai suderintas Priešmokyklinio ugdymo modelis ikimokyklinio ugdymo ir bendrojo ugdymo mokyklose (AD 2021-09-22 įsak Nr. V13-552).

***Įgyvendinant Švietimo, mokslo ir sporto ministro teisės aktus dėl švietimo įstaigų vadovų kasmetinės veiklos vertinimo, 2021 m.*** atliktas švietimo įstaigų vadovų 2020 m. veiklos vertinimas ir naujų užduočių 2021 m. nustatymas; su įstaigų vadovais konsultuojantis sutarta dėl naujų einamųjų metų uždavinių, siektinų rezultatų ir vertinimo rodiklių nustatymų; parengti savivaldybės mero potvarkiai dėl 4 švietimo įstaigų vadovų vertinimo ir dėl kintamųjų dalių prie tarnybinių atlyginimo nustatymo. Mokyklų bendruomenių ir savivaldybės mero vertinimai bei metinės užduotys paviešinti savivaldybės interneto svetainėje. Papildomai analizuotos ir koreguotos švietimo įstaigų veiklos ataskaitos, jos pristatytos savivaldybės tarybai (2021-03-25 sav. tarybos sprendimai Nr. T1-42,
T1-43, T1-44, T1-45). Papildomai buvo organizuoti trijų švietimo įstaigų vadovų konkursai, atliekant juose visus organizacinius darbus bei konkursų komisijos pirmininko funkcijas (Mero potvarkiai: 2021-03-15 Nr. V10-5, 2021-09-03 Nr. V10-53 ir Nr. V10-54, 2021-12-02 Nr. V10-80 ir
2021-12-06 Nr. V10-83).

***Analizuojant ir vertinant švietimo būklę bei kaitą ir jai įtaką darančius veiksnius, atsižvelgiant į švietimui keliamus tikslus ir uždavinius, parengta***s ***Savivaldybės bendrojo ugdymo mokyklų 2021–2025 metų tinklo pertvarkos projektas***, kuriame surinkti, kaupti ir apdoroti duomenys apie savivaldybės švietimo sistemos būklę; prognozuota savivaldybės lygmens švietimo sistemos kaita, leidžianti parengti ir teikti savivaldybės tarybai, švietimo bendruomenėms vertinti ir derinti 2022–2026 metų Mokyklų tinklo pertvarkos bendrąjį planą.

***Siekiant skatinti mokinius dalyvauti ir siekti aukščiausio įvertinimo šalies olimpiadose, konkursuose bei tarptautiniuose projektuose, ugdytis Nacionalinės moksleivių akademijos parengiamajame skyriuje bei apdovanoti abiturientus už aukštus valstybinių brandos egzaminų rezultatus***, parengtas, teiktas svarstyti savivaldybės komitetams, koreguotas ir patvirtintas Neringos savivaldybės mokinių skatinimo tvarkos aprašas (2021-04-29 Nr. T1-87). Papildomai įgyvendinant aprašo nuostatas parengti teisės aktai dėl Neringos savivaldybės mokinių skatinimo lėšų skirstymo komisijos sudarymo bei skatinimo (AD 2021-07-01 Nr. V13-354, 2021-07-05 Nr. V13-367,
2021-07-23 Nr. V13-413; Mero potvarkiai 2021-07-02 Nr. V10-42 ir 2021-07-03 Nr. V10-43).

## ***Numatant galimybę gauti būsto nuomos ar jo išlaikymo išlaidų dalinę kompensaciją, kai vadovaujantis Priėmimo į bendrojo ugdymo mokyklas tvarkos 31 punktu, nebekomplektuojamos 11 ar 12 klasės dėl mažesnio nei 5 mokiniai klasėje,*** parengtas ir Administracijos direktoriaus įsakymu patvirtintas Būsto nuomos ar jo išlaikymo išlaidų dalinės kompensacijos skyrimo mokiniams, tęsiantiems mokslus pagal vidurinio ugdymo programą kitos savivaldybės bendrojo ugdymo mokykloje, kai Neringos savivaldybės tarybos sprendimu nesudaroma trečioji ir (ar) ketvirtoji gimnazijos klasė, tvarkos aprašas (AD 2021-02-24 įsak. Nr. V13-63). Įgyvendinant aprašo nuostatas papildomai vertinti pareiškėjo pateikti dokumentai kompensacijai gauti ir parengti teisės aktai dėl kompensacijos skyrimo (AD 2021-03-23 įsak. Nr. V13-96, 2021-09-09 įsak. Nr. V13-523).

***Siekiant tikslingai naudoti specialiąja tiksline dotacija skiriamas Mokymo lėšas, finansuotos FŠPU programos, vykdomos Neringos meno ir sporto mokyklose.*** Kaip ir kasmet konsultuoti Neringos savivaldybės formalųjį vaikų ugdymą papildančių neformaliųjų ugdymo įstaigų atsakingi asmenys darbui su Mokinių registru; patikrinti mokinių sąrašai Neringos meno ir sporto mokyklose (Mokinių registre); parengti Administracijos direktoriaus įsakymai dėl Mokymo lėšų formalųjį vaikų ugdymą papildančių neformaliųjų ugdymo programų vykdytojams paskirstymo; atlikta FŠPU programų vykdymo stebėsena.

***Įgyvendinant įstatymų nuostatas dėl patikimų duomenų apie švietimo būklę teikimo, tikslinti Mokinių registro, Pedagogų registro, Švietimo ir mokslo institucijų registro, Nelankančių ir nesimokančių mokinių registro, Neformaliojo švietimo programų registro (buvusio KTPRR), Švietimo valdymo informacinėse sistemose duomenys.*** Kasmet tikrinami Pedagogų registro (PR) duomenys, konsultuojant MR vartotojus (ypač naujus) duomenų suvedimo klausimais, ir suformuojamos PR statistinės ataskaitos registre; esant poreikiui tikslinami Švietimo ir mokslo institucijų registro (ŠMIR) duomenys apie savivaldybėje esančias švietimo įstaigas (pakeičiami švietimo įstaigų nuostatai, registruojamos įstaigos, teikiančios neformaliojo mokymo paslaugas savivaldybėje); analizuojami Nelankančių ir nesimokančių mokinių registro (NEMIS) duomenys, suvedama turima ar įvairiuose šaltiniuose randama informacija apie deklaruotus, bet Neringoje negyvenančius ir Lietuvos Respublikoje jokios švietimo įstaigos nelankančius mokius; tikslinami Neformaliojo švietimo programų (NŠPR) registro duomenys, patikrinant neformaliojo švietimo programas, vykdomas švietimo teikėjų Neringos savivaldybėje, akredituojant programas, finansuojamas NVŠ lėšomis; suformuojamos Švietimo valdymo informacinėse sistemose (ŠVIS) teikiamų statistinių ataskaitų suvestinės bei analizuojami ŠVIS teikiamų statistinių ataskaitų duomenys.

***Organizuojant brandos egzaminus ir pagrindinio ugdymo pasiekimų patikrinimus,*** 2021 m. parengti Neringos savivaldybės teisės aktai, susiję su bazinės mokyklos paskelbimu (AD 2021-09-08 įsak. Nr. V13-447), egzaminų medžiagos išdavimu ir kt.; dėl didesnio nei 15-a abiturientų skaičiaus organizuoti devyni valstybiniai egzaminai; užtikrintas Valstybinių lietuvių kalbos ir literatūros, matematikos, anglų kalbos raštu ir kalbėjimo dalies, informacinių technologijų brandos egzaminų Savivaldybėje vykdymas; organizuotas Valstybinio užsienio kalbos (anglų) brandos egzamino kalbėjimo vertinimas; patikslinti, suvesti Egzaminų bazėje KELTAS duomenys, patvirtinti egzaminų centrai; dalyvauta nuotoliniuose pasitarimuose dėl Brandos egzaminų vykdymo; išduoti mokymosi baigimo pažymėjimai, brandos atestatai ir jų priedai bei kiti pažymėjimai.

***Siekiant užtikrinti savivaldybėje neformaliojo švietimo programų įvairovę ir plačiau tenkinti mokinių poreikius ugdytis įvairias kompetencijas, organizuotas Neformaliojo vaikų švietimo programų vykdymas Neringos savivaldybėje.*** Gaunant valstybės lėšas pasirašyti Jungtinės veiklos sutarties pakeitimai, teikta informacija dėl NVŠ programų teikimo, konsultuoti programų teikėjai; organizuoti NVŠ programų vertinimo komisijos posėdžiai, rengti teisės aktai dėl programų akreditavimo, NVŠ programų teikėjų finansavimo; teiktos finansavimo ir įgyvendinimo ataskaitos NVŠ lėšas skiriančiai institucijai.

***Analizuojant švietimo įstaigų ugdymą reglamentuojančius teisės aktus, rekomendacijas, parengti ugdymo procesą ar kitą įstaigų veiklą nustatantys aprašai.*** Išanalizuotos švietimo įstaigų vadovų metinės veiklos ataskaitos, parengti jas patvirtinantys savivaldybės tarybos sprendimai; pakeistos Neringos gimnazijos teikiamų atlygintinų paslaugų kainos, nustatant galimybę naudotis neatlygintinai savivaldybės bendruomenės nariams Neringos gimnazijos sporto aikštynais; patikslintas Neringos savivaldybės švietimo įstaigų pedagoginių darbuotojų ir kitų darbuotojų etatų skaičius; pakeistas Neringos savivaldybės mokymo lėšų apskaičiavimo, paskirstymo, naudojimo ir perskirstymo tvarkos aprašas; parengta Neringos savivaldybės jaunimo vasaros užimtumo ir integracijos į darbo rinką programa, parengtas Neringos savivaldybės mokinių skatinimo tvarkos aprašas; pakeistas Neringos savivaldybės neformaliojo vaikų švietimo lėšų skyrimo ir panaudojimo tvarkos aprašas; parengtas Neringos savivaldybės atvirosios jaunimo erdvės veiklos kokybės užtikrinimo tvarkos aprašas; susistemintas savivaldybės įstaigų poreikis ir pateiktas savivaldybės tarybai tvirtinti reikalingų Neringos savivaldybei specialistų sąrašas; parengtas ir patvirtintas Neringos savivaldybės nevyriausybinių organizacijų projektų finansavimo savivaldybės biudžeto lėšomis tvarkos aprašas.

Įgyvendinant užsibrėžtus strateginius ***sporto*** tikslus, buvo siekiama veiksmingai ir kokybiškai organizuoti kūno kultūros ir sportinės veiklos procesą, burti bendruomenę reikšmingiems pokyčiams mieste bei užtikrinti kryptingą sporto infrastruktūros vystymą bei kūno kultūros ir sporto paslaugų įvairovės plėtotę.

***Siekiant kryptingai vystyti sporto infrastruktūrą:***

Pagerinta sporto infrastruktūra Neringos mieste:

• Įsigyti tinklinio stovai – 2 kompl.;

• Įsigyti tinklinio tinklai – 6 vnt.;

• Įsigytos tinklinio linijos – 8 vnt.;

• Pakeistos lauko treniruoklių rankenos ir naudojimosi jais aprašai – 100 vnt.;

• Įsigytos lauko treniruoklių rankenos – 75 vnt.;

• Atliktas Preilos sporto aikštelės valymas (nuo samanų, žolių, užpildyta smėliu lauko teniso danga ir kt.);

• Atliktas lauko treniruoklių remontas – 6 sporto zonos.

• Dėl lėšų trūkumo neįrengta krepšinio aikštelė (atlikus rinkos tyrimą nustatyta, kad nepakanka esamų lėšų, parengtas raštas dėl papildomų lėšų skyrimo, papildomai lėšų neskirta).

***Siekiant užtikrinti leidimų išdavimo sportiniams renginiams procesą:***

1. Išanalizuota 28 prašymų dėl leidimo išdavimo organizuoti renginį.
2. Parengta 27 Neringos savivaldybės administracijos direktoriaus įsakymų dėl leidimo organizuoti renginį.
3. Išduota 17 leidimų organizuoti renginius.

***Siekiant plėtoti kūno kultūros ir sporto paslaugų įvairovę:***

1. Organizuotas kūno kultūros ir sporto projektų, iš dalies finansuojamų Neringos savivaldybės biudžeto lėšomis konkursas. Konkurso laikotarpiu pateikta paraiškų – 14.
2. Dalinai finansuota 10 kūno kultūros ir sporto projektų.
3. 2 kūno kultūros ir sporto projektai neįgyvendinti (lėšos grąžintos).
4. Apibendrintos 10 gautos kūno kultūros ir sporto projektų įvykdymo ataskaitos ir pateiktos Neringos savivaldybės administracijos kūno kultūros ir sporto projektų vertinimo komisijai.
5. Pakeista kūno kultūros ir sporto projektų vertinimo komisija.

***Siekiant tinkamai organizuoti ir dalyvauti sporto renginiuose:***

1. sporto renginiui Olimpinis festivalis „Tokyo 2020“ įsigytos Vido Bareikio koncerto paslaugos, lauko scenos, garso, apšvietimo ir vaizdo įrangos nuomos ir aptarnavimo paslaugos;
2. įsteigti prizai sporto renginiams: Veteranų regbio turnyrui A. Eimučio atminimui, 54-jai tarptautinei Kuršių marių regatai, „Platu 25“ jachtų klasės pasaulio buriavimo čempionatui.
3. Sudarytas 2021 m. sporto renginių kalendorius.
4. Parengtos padėkos futbolo turnyro Žvejo taurei laimėti organizatoriams.

***Siekiant paskatinti geriausius Neringos savivaldybės sportininkus:***

1. Organizuotas Neringos savivaldybės sportininkų skatinimo paraiškų priėmimas. Iš viso pateikta paraiškų – 12.
2. Paskatinti piniginiais prizais 6 sportininkai, pasiekę aukštų sporto rezultatų.

***Siekiant dalyvauti projektinėje veikloje*:**

1. Parengtos ir pateiktos paraiškos nacionaliniams fondams dėl finansavimo gavimo. Parengta paraiška – Sporto ir laisvalaikio festivalis „Sveika, Neringa!“ ir pateikta Sporto rėmimo fondo projektų atrankos konkursui.
2. dalyvauta savivaldybės komisijų darbe – visuomenės sveikatos rėmimo, kūno kultūros ir sporto, sportininkų skatinimo. Jų metu analizuotos ir vertintos paraiškos, dalyvauta posėdžiuose.
3. Pasirašyta bendradarbiavimo sutartis su Lietuvos buriuotojų sąjunga.

***Siekiant tobulinti dokumentų valdymo procesus ir gyventojų aptarnavimą, mažinant administracinę naštą, 2020 m. sukurta ir įdiegta sporto srities dokumentų rengimo platforma*** [www.eneringa.lt](http://www.eneringa.lt), leidžianti vartotojui pildyti, koreguoti ir išsaugoti PDF formatu dokumentus:

• Prašymą dėl leidimo išdavimo organizuoti renginį;

• Paraišką Kūno kultūros ir sporto projektų, iš dalies finansuojamų Neringos savivaldybės biudžeto lėšomis;

• Paraišką Neringos savivaldybės sporto piniginiam prizui gauti.

• 2021 m. ši platforma patobulinta sudarant galimybę vartotojui suformuoti Kūno kultūros ir sporto projekto vykdymo ir lėšų naudojimo ataskaitą.

***Surinkti statistiniai duomenys, susiję su fiziniu aktyvumu ir sportu, sporto organizacijų veikla: sportininkais, treneriais, sporto ir sveikatingumo renginiais, stovyklomis, sporto bazėmis, finansais ir t. t.*** Parengta 2020 metų sporto veiklos statistinė ataskaita ir pateikta Lietuvos sporto centrui.

***Siekiant įgyvendinti strateginio planavimo dokumentus savivaldybėje, organizuotos ir įgyvendintos Savivaldybės SVP priemonės*:**

1. parengta SVP „Ugdymo ir sporto veiklos programa (02) 2021–2023 m.“;
2. parengtas Švietimo ir sporto skyriaus 2021 m. MVP, kuris paskelbtas Neringos savivaldybės interneto svetainėje, skiltyje Švietimas;
3. atlikta SVP „Ugdymo ir sporto veiklos programa (02) 2020–2022 m.“ analizė ir parengta 2020 m. ataskaita;
4. parengtas SVP „Ugdymo ir sporto veiklos programos (02) 2022–2024 m.“ projektas;
5. bendradarbiauta su Ugdymo ir sporto veiklos programos priemonių vykdytojais dėl SVP įgyvendinimo, todėl programoje 2021 m. numatytos 28 veiklos, iš kurių 2021 m. finansuotos 21. Iš finansuotų veiklų įgyvendinta 20 veiklų, kas sudaro 95 proc. visų įgyvendinamų SVP veiklų.

Įgyvendinant užsibrėžtus strateginius ***valstybinės kalbos*** vartojimo ir taisyklingumo kontrolės tikslus, valstybės deleguota savivaldybei funkcija atlikta trimis kryptimis: kontrolės (tikrinimai), prevencijos (derinimai, konsultacijos), šviečiamoji (atmintinės, metodiniai patarimai, renginiai).

***Siekiant užtikrinti viešosios valstybinės kalbos vartojimo ir taisyklingumo Neringos savivaldybės teritorijoje kontrolę, teikiant pagalbą fiziniams ir juridiniams asmenims valstybinės kalbos vartojimo klausimais***, kiekvienais metais Valstybinei kalbos inspekcijai yra parengiamas ateinančių metų veiklos planas ir pateikiamos einamųjų metų veiklos plano įvykdymo ataskaitos.

Pagal 2021 metais nustatytą metinę užduotį Neringos savivaldybės administracijos interneto svetainės skyrelio *Valstybinė kalba* poskyris ***Metodiniai patarimai***buvo ne tik papildytas metodiniais patarimais, bet ir atnaujintas jo dizainas (atsižvelgiant į naujos savivaldybės svetainės struktūrą, estetiką). Patarimai sudaryti atsižvelgiant į dažniausiai pasitaikančias klaidas, kasdienybės aktualijas ir paplitusius vartosenos atvejus, tikintis, kad ne tik savivaldybės administracijos darbuotojai, bet ir kiti suinteresuoti svetainės lankytojai domėsis kalbos patarimais bei vadovausis jais praktikoje.

2021 m. buvo ***patikrinti 8 savivaldybėje veikiančių įstaigų*** siunčiamieji bei vidaus dokumentai (prašymai, įsakymai, vidaus tvarkos aprašai, nuostatai ir pan.), bendrojo pobūdžio informaciniai skelbimai, aktualiausios įstaigos interneto svetainės skiltys. Savivaldybėje veikiančioms įmonėms, įstaigoms ir organizacijoms parengtas ir išsiųstas trumpas kalbos patarimų sąvadas su aktualiais kalbos vartojimo pavyzdžiais. Kalbos patarimų sąvadas buvo sudarytas atsižvelgiant į dažniausiai pasitaikančias klaidas, aptariant aktualiausius ir labiausiai paplitusius kalbos vartojimo atvejus.

Neringos savivaldybės interneto svetainės skyrelyje *Valstybinė kalba* 2020 m. sukurtas naujas poskyris „***Ar žinote, kad?***“, kuriame turinys kuriamas paprastai, įtraukiančiai, remiantis kalbos kultūros, istorijos ir kt. žiniomis, siekiant sudominti ir šviesti visus svetainės lankytojus. 2021 m. poskyris papildytas įdomia, patrauklia ir naudinga lingvistine, kultūrine informacija, susijusia su Kuršių nerija. Atnaujintas ir skyrelio dizainas.

Sukurta 12 stilistiškai vieningų „***atmintukų***“ su tiksliais, trumpais ir naudingais kalbos vartojimo patarimais, taisyklėmis, aktualiais pavyzdžiais. Vienas „atmintukas“ – tai nedidelis, į formą ir vizualumą orientuotas taisyklės turinio paaiškinimas. „Atmintukais“ el. paštu pasidalinta su visais savivaldybės administracijos darbuotojais.

10 maitinimo įstaigų, veikiančių Neringos savivaldybėje, gavo metodinių patarimų sąvadą „***Patarimai sudarant valgiaraštį***“, parengtą pagal Albinos Šiupienienės knygą „Į pagalbą valgiaraščių tvarkytojams“.

***Suderintos 28 reklamos ir viešieji užrašai*** (iškabos, stendai). Buvo atvejų, kai reklamos buvo nederinamos dėl kalbos taisyklių nesilaikymo, pasirinkimo užrašus rašyti užsienio kalba. Esant tokiam atvejui, buvo kalbamasi su pareiškėju, klausiama, kodėl pasirinktas būtent toks variantas, paaiškinama, kokiais argumentais remiantis reklama nederinama, visada bandoma ieškoti kompromisų. Derinant reklamas stengtasi vadovautis komunikacijos principu, ieškant išeities ir būdo, kuris leistų įgyvendinti kalbos tvarkytojo užduotį – prižiūrėti kalbos vartojimo taisyklingumą bei užtikrintų pareiškėjui malonų ir atsakingą bendradarbiavimą. Du kartus Valstybinės kalbos inspekcijos prašymu buvo eita tikrinti viešųjų užrašų, gatvių pavadinimų ir pan.

***Patikrinta 130 kelio, informacinių ženklų, nuorodų*** visoje savivaldybėje. Nuolatos tikrinami ir ***derinami*** savivaldybės administracijos rengiami ***teisės aktai***; juridiniai ir fiziniai asmenys kalbos vartojimo klausimais ***konsultuojami*** telefonu, el. paštu, žodžiu.

***Siekiant informacinės sklaidos ir priimtų sprendimų bei įvairių duomenų viešinimo,*** interneto svetainėje neringa.lt suformuoti skyreliai *Švietimas*, *Sportas*, *Valstybinė kalba*.

*Švietimo* skyrelyje skelbiama informacija apie švietimo įstaigas, jų organizacines struktūras, tyrimai, studijos, strateginės savivaldybės Ugdymo ir sporto veiklos programos bei ataskaitos; viešinami apibendrinti mokinių pasiekimų rezultatai (ST ar NMPP, PUPP ir VBE), pateikiama informacija apie įgyvendintus ir dabar vykdomus projektus, skelbiami švietimo įstaigų vadovų vertinimai ir metinės veiklos užduotys.

*Sporto* skyrelyje skelbiamas parengtas kalendorinių metų sporto renginių kalendorius, atnaujinama aktuali informacija apie kūno kultūros ir sporto projektus, Neringos savivaldybės sportininkų skatinimą ir kt.

*Valstybinės kalbos* skyrelyje skelbiamos įvairios informacinės nuorodos bei internetiniai leidiniai įvairiais kalbos klausimais, paskelbta daug metodinių rekomendacijų kalbos taisyklingumo klausimais.

Švietimo skyriaus vedėja Asta Baškevičienė